**МОНГОЛ УЛСЫН ИРГЭНД ГАЗАР ӨМЧЛҮҮЛЭХ ТУХАЙ**

**ХУУЛИЙН ШИНЭЧИЛСЭН НАЙРУУЛГЫН ТӨСЛИЙН**

**ҮР НӨЛӨӨГ ҮНЭЛЭХ АЖЛЫН ТАЙЛАН**

**НЭГ. ЕРӨНХИЙ ЗҮЙЛ**

Энэхүү үнэлгээний ажлын гол зорилго нь Монгол Улсын иргэнд газар өмчлүүлэх тухай хуулийн шинэчилсэн найруулгын төслийн зүйл, заалтад тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн зүйл, заалтыг ойлгомжтой, хэрэгжих боломжтой байдлаар боловсруулах, улмаар хуулийн төслийн чанарыг сайжруулахад оршино.

Үнэлгээ хийх хуулийн төсөл нь хуулийн шинэчилсэн найруулга байдлаар боловсруулагдсан болно.

Хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хуулийн төслийн үр нөлөө тооцох аргачлал”[[1]](#footnote-1)-д /цаашид “аргачлал” гэх/ заасны дагуу дараах үе шаттайгаар хийлээ.

1. Шалгуур үзүүлэлтийг сонгох
2. Хуулийн төслөөс үр нөлөө тооцох хэсгээ тогтоох
3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох
4. Үр дүнг үнэлэх, зөвлөмж өгөх.

**ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан 6 шалгуур үзүүлэлт ээс 5 шалгуур үзүүлэлтийг сонголоо. Үүнд:

1. Зорилгод хүрэх байдал
2. Хүлээн зөвшөөрөгдөх байдал
3. Ойлгомжтой байдал
4. Зардал
5. Харилцан уялдаа зэрэг болно.

**“Зорилгод хүрэх байдал”** гэсэн шалгуур үзүүлэлтийн хүрээнд хуулийн төслийн зорилго нь үзэл баримтлалд тусгасан хуулийн төслийг боловсруулах болсон үндэслэл, шаардлагад нийцсэн эсэх /бүрэн илэрхийлж чадсан эсэх/, хуулийн төслийн үндсэн зорилго нь Монгол Улсын иргэнд газар өмчлүүлэх, түүнтэй холбогдон үүсэх харилцааг зохицуулахад чиглэгдэж буйг анхаарч, хуулийн төслийн зохицуулалт, арга хэмжээ нь хуулийн төслийн зорилгод хүрэх боломжтой байна уу гэдгийг үнэллээ.

**“Практикт хэрэгжих боломж”** хуулийн төсөл нь анхдагч биш учраас шалгуур үзүүлэлтийн хүрээнд хуулийн төслийн зохицуулалтыг дагаж мөрдөх буюу хэрэгжүүлэх боломж байгаа эсэхийг, мөн хэрэгжүүлэх субъект, байгууллага нь хэн байх вэ гэдгийг тогтооход туршилтын ажиллагааг явуулах шаардлагагүй болно.

**“Хүлээн зөвшөөрөгдөх байдал”** шалгуур үзүүлэлтийн хүрээнд тухайн зохицуулалтад Монгол Улсын иргэн, төрийн байгууллагын эрх, үүрэг, тэдгээрийн ашиг сонирхол хөндөгдөж байгаа зохицуулалтыг сонгож авсан.

**“Ойлгомжтой байдал”** гэсэн шалгуур үзүүлэлтийг хуулийн төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томьёологдсон эсэхийг шалгах үүднээс хамаарах этгээдүүдээс санал авах, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг хийхээр сонголоо.

**“Зардал”** гэсэн шалгуур үзүүлэлтийн хүрээнд хуулийн төсөл нь нэмэлт зардал үүсэхгүй гэж үзсэн бөгөөд тайланг Зардлын тооцооны тайланд дэлгэрэнгүй тусгасан болно.

**“Харилцан уялдаа”** гэсэн шалгуур үзүүлэлтийн хүрээнд хуулийн төслийн нэмэлт, өөрчлөлтийн хэсгийг холбогдох бусад хуульд нийцсэн эсэхийг аргачлалд заасан асуултад хариулах байдлаар үнэлгээг хийхээр тооцов.

**ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ**

**ТОГТООСОН БАЙДАЛ**

Энэхүү хэсэгт уг хуулийн төслөөс үр нөлөөг нь үнэлэх хэсгээ тогтоож, сонгосон шалгуур үзүүлэлтийн хүрээнд холбогдох зүйл, заалтыг сонгоно. Энэхүү зүйл заалтыг сонгохдоо хууль зүйн хувьд шууд үр дагавар үүсгэж байгаа голлох ач холбогдол бүхий заалтуудыг сонгож авсан. Өөрөөр хэлбэл тухайн төслийн үр нөлөөг үнэлэхдээ цаг хугацаа, зардал хэмнэх үүднээс хуулийн төсөлд шинээр нэмж орж буй, голлох ач холбогдол бүхий заалтыг сонгож, тухайн сонгож буй зүйл заалтын үр нөлөөг судална.

**3.1. “Зорилгод хүрэх байдал” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

**“Зорилгод хүрэх байдал”** гэсэн шалгуур үзүүлэлтийн хүрээнд хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлагад хуулийн төслийн зорилго, зорилт, зохицуулалтууд нь нийцэж байгаа эсэхэд дүн шинжилгээ хийх үүднээс хуулийн төслийн үзэл баримтлалтай танилцаж, үзэл баримтлал болон хуулийн төслийн зорилго, түүнийг хангахад чиглэсэн зохицуулалтуудыг харьцуулах байдлаар дүн шинжилгээ хийнэ.

Монгол Улсын иргэнд газар өмчлүүлэх тухай хуулийн төслийн зорилго нь шаардлага хангахуйц газар зохион байгуулалт хот байгуулалтын нарийвчилсан төлөвлөгөө, зураг төслийг үндэслэн Засгийн газрын хяналтан дор газар өмчлүүлэх, газрыг эдийн засгийн эргэлтэд оруулж, үр шимийг нь хүртэх бодит боломжийг нэмэгдүүлэх, газар өмчлүүлэх төрийн байгууллагын үйл ажиллагааг хурдан шуурхай, шат дамжлага багатай явуулахад оршино. Энэ зорилгод хүрэхийн тулд дараах зорилтуудыг дэвшүүлсэн. Тухайлбал:

* Иргэнд өмчлүүлэх газрын хэмжээ, байршлыг тогоохдоо зөвхөн хот тосгон бусад суурины ангилалд хамаарах газарт, хотын хөгжлийн ерөнхий төлөвлөгөө, бүсчлэл, түүний шаардлага, дүрэмд нийцүүлэн боловсруулсан хэсэгчилсэн ерөнхий төлөвлөгөөний дагуу Улсын газар зохион байгуулалтын жилийн төлөвлөгөөгөөр тогтоох;
* Монгол Улсын иргэнд гэр бүлийн хэрэгцээний зориулалтаар нэг удаа үнэ төлбөргүйгээр газар өмчлүүлэх ажлыг боломжит урт хугацаанд, оновчтой, нэгдсэн төлөвлөлт, бүртгэлтэйгээр зохион байгуулах;
* Аймаг, нийслэлийн газрын асуудал эрхэлсэн төрийн захиргааны байгууллага Засгийн газраас тогтоосон тухайн жилд өмчлүүлэх газрын, хэмжээ, байршил, зориулалтыг үндэслэн газар өмчлүүлдэг байх;

Иймд Монгол Улсын иргэнд газар өмчлүүлэх тухай хуулийн төслөөс дээрх зорилтуудтай холбогдсон зорилтуудыг хангах зорилгоор тусгагдсан зүйл заалтыг сонгон авч “зорилгод хүрэх байдал”-ын үр нөлөөг нь тооцно. Үүнд:

|  |  |  |
| --- | --- | --- |
| **№** | **Зорилгод хүрэх байдал/ дагалдах зорилтууд** | **Сонгосон зүйл заалт** |
| 1 | Иргэнд өмчлүүлэх газрын хэмжээ, байршлыг тогоохдоо зөвхөн хот тосгон бусад суурины ангилалд хамаарах газарт, хотын хөгжлийн ерөнхий төлөвлөгөө, бүсчлэл, түүний шаардлага, дүрэмд нийцүүлэн боловсруулсан хэсэгчилсэн ерөнхий төлөвлөгөөний дагуу Улсын газар зохион байгуулалтын жилийн төлөвлөгөөгөөр тогтооно. | Хуулийн төслийн 3.1.1, 3.1.2, 4.1-4.4, 5.1, 5.2, 14.1-14.2, 15.1-15.2, 22.1-22.2, 24.1-24.3, 25.1-25.4, 26.1. |
| 2 | Монгол Улсын иргэнд гэр бүлийн хэрэгцээний зориулалтаар нэг удаа үнэ төлбөргүйгээр газар өмчлүүлэх ажлыг боломжит урт хугацаанд, оновчтой, нэгдсэн төлөвлөлт, бүртгэлтэйгээр зохион байгуулах  | Хуулийн төслийн 6.1-6.4, 7.1-7.2, 8.1, 8.1.1-8.1.10, 9.1-9.4, 9.4.1-9.44, 9.5, 9.51-9.5.5, 9.6, 9.7, 16.1-16.6, 27.1-27.4, 26.1, 29.1-29.4, 30.1, 31.1, 31.1.1-31.16, 32.1, 33.1, 34.1, 35.1, 36.1, 37.1, 38.139.1-39.4. |
| 3 | Аймаг, нийслэлийн газрын асуудал эрхэлсэн төрийн захиргааны байгууллага Засгийн газраас тогтоосон тухайн жилд өмчлүүлэх газрын, хэмжээ, байршил, зориулалтыг үндэслэн газар өмчлүүлдэг байх | Хуулийн төслийн 10.1-10.5, 11.1, 11.2, 12.1, 13.1-13.4, 17.1, 17.1.1-17.1.5, 18.1-18.9, 19.1, 19.2, 20.1-20.4, 21.1-21.11, 40.1, 40.2. |

**3.2. “Ойлгомжтой байдал” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

“Ойлгомжтой байдал” гэсэн шалгуур үзүүлэлтийн хүрээнд уг хуулийн төслийн зүйл заалтад бүхэлд нь дүн шинжилгээ хийж, үр нөлөөг тооцно. /Хуулийн төсөл 40 зүйлтэй/

**3.3. “Хүлээн зөвшөөрөгдөх байдал” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

“Хүлээн зөвшөөрөгдөх байдал” шалгуур үзүүлэлтийн хүрээнд уг хуулийн төслийг хэрэгжүүлэх байгууллагын үйл ажиллагаанд нийцэж байгаа эсэхийг шалгав.

|  |  |
| --- | --- |
| **Хүлээн зөвшөөрөгдөх байдал** | **Сонгосон зүйл заалт** |
| Хуулийн төслийн иргэдийн газар өмчлөх өргөдлийг шийдвэрлэх хугацааг бууруулах | Хуулийн төслийн 20.6 |

**3.4. “Харилцан уялдаа” шалгуур үзүүлэлтийн хүрээнд хуулийн төслөөс үр нөлөөг нь тооцох хэсгээ тогтоосон байдал**

“Харилцан уялдаа” гэсэн шалгуур үзүүлэлтийн хүрээнд уг хуулийн төслийн зүйл заалтад бүхэлд нь дүн шинжилгээ хийж, үр нөлөөг тооцно. /Хуулийн төсөл 7 зүйлтэй. /

**ДӨРӨВ. ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛСЭН БАЙДАЛ**

 Өмнөх үе шатуудад хуулийн төслийн үр нөлөөг үнэлэх шалгуур үзүүлэлтийг сонгож, үр нөлөөг үнэлэх хэсгээ тогтоосон тул тэдгээрт тохирох шалгах хэрэгслийг дараах байдлаар харуулав:

|  |  |  |  |
| --- | --- | --- | --- |
| **№** | **Шалгуур үзүүлэлт** | **Үр нөлөөг үнэлэх хэсэг** | **Тохирох шалгах хэрэгсэл** |
| 1 | Зорилгод хүрэх байдал | Хуулийн төслийн 41.2, 5.1.2, 5.1.5.3, 16.1.3, 24.3Хуулийн төслийн 3.1.3, 7.1Хуулийн төслийн 5.1.2, 5.1.3, 21.1 | Зорилгод дүн шинжилгээ хийх |
| 2 | Практикт хэрэгжих боломж | Хуулийн төслийн 20.6Хуулийн төслийн 5.3. | Практикт туршилт хийх, практикт тухайн төрлийн харилцаа, чиг үүргийг хэрэгжүүлж буй этгээдээс ярилцлага авах, гарч болох хүндрэлийг судлах |
| 3 | Ойлгомжтой байдал | Хуулийн төслийг бүхэлд нь тооцно | Ойлгомжтой байдлыг судлах, ингэхдээ Хууль тогтоомжийн тухай хууль болон аргачлалд заасан асуулгаар хуулийн төслийг шалгах |
| 4 | Хүлээн зөвшөөрөгдөх байдал | Хуулийн төслийн 20.6 | Хүлээн зөвшөөрөгдөх байдлын судалгаа хийхасуудлын хүрээнд, холбогдох байгууллагуудаас бичгээр санал авах, холбогдох мэргэжилтэнтэй фокус ярилцлага хийх |
| 5 | Зардал | Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлалын дагуу тусад нь тооцно. | Зардлын тооцоо хийх |
| 6 | Харилцан уялдаа | Хуулийн төслийг бүхэлд нь тооцно | Хуулийн төслийн уялдаа холбоог Хууль тогтоомжийн тухай хууль болон аргачлалд заасан асуулгуудаар шалгах |

Дээрх урьдчилан сонгосон шалгуур үзүүлэлтэд тохирсон шалгах хэрэгслийн дагуу хуулийн төслийн үр нөлөөг дараах байдлаар үнэллээ:

**4.1. “Зорилгод хүрэх байдал” шалгуур үзүүлэлтээр үнэлсэн байдал**

|  |
| --- |
| Монгол улсын иргэнд гэр бүлийн хэрэгцээний зориулалтаар нэг удаа үнэ төлбөргүйгээр газар өмчлүүлэх ажлыг боломжит урт хугацаанд, оновчтой, нэгдсэн төлөвлөлт, бүртгэлтэйгээр зохион байгуулах зорилтын хүрээнд Хуулийн төслийн 41.2, 5.1.2, 5.1.5.3, 16.1.3, 24.3 дугаар зүйл заалтад дүн шинжилгээ хийсэн байдал. |

Дээрх зорилгыг хэрэгжүүлэх үүднээс хуулийн төслийн 41 дүгээр зүйлийн 41.2-т Монгол Улсын иргэнд газрыг нэг удаа үнэгүй өмчлүүлэх тухай заалтыг 2028 оны 05 сарын 01-ны өдөр дуусна гэж заасан нь өмнө 2 удаа 5 жилээр сунгаж байсантай харьцуулахад харьцангуй урт хугацаагаар сунгагдсан байна. Энэ хуулийн үнэгүй өмчлүүлэх тухай хуулийн заалтыг боломжит урт хугацаагаар сунгах тухай зорилтод нийцэж байна. Мөн 5 дугаар зүйлд 5.1.2, 5.1.3, 5.1.5.3 дахь заалтуудад газар зохион байгуулалт, хот байгуулалтын төлөвлөгөө зураг төслийг үндэслэн тухайн жилд өмчлүүлэх газрын хэмжээ, байршил, зориулалтын саналыг тогтоохоор тусгасан бөгөөд үүнд нь Засгийн газар, Газрын асуудал эрхэлсэн төрийн захиргааны байгууллага хяналт тавьдаг байхаар тусгагдсан дээрх зорилтод нийцэж байна. Үүнээс гадна хуулийн төслийн 24.3-т өмчийн бүргтгэлийн талаарх мэдээллийг хариуцсан байгууллагууд харилцан солилцох, мэдээлэл солилцох байгууллагууд нь хамтран ажиллах журмаа хамтран боловсруулж батлуулах заасан нь бүртгэлийн ажиллагаа нэгдсэн байх зорилгыг хангаж байна.

|  |
| --- |
| Гэр бүлийн хамтын хэрэгцээндээ хүнсний ногоо, жимс, жимсгэнэ, таримал ургамал тарих зориулалтаар эзэмшиж байгаа 0.1 га хүртэл газраа үнэгүй өмчлүүлэх зорилтын хүрээнд 3.1.3, 7.1 дэх зүйл заалтад дүн шинжилгээ хийсэн байдал. |

Дээрх зорилгыг хэрэгжүүлэх үүднээс хуулийн төслийн 3 дугаар зүйлийн 3.1.3-т “гэр бүлийн хэрэгцээний зориулалтаар газар өмчлөх” гэдгийг тодорхойлсон байх бөгөөд гэр бүлийн хэрэгцээний зориулалтад хүнсний ногоо жимс, жимсгэнэ, таримал ургамал тарих зориулалтыг гэр бүлийн хэрэгцээнд оруулж тодорхойлж өгсөн нь хуулийн зорилгод нийцэж байна. Мөн түүнчлэн 7 дугаар зүйлийн 7.1-д өрхийн хэрэгцээнд хүнсний ногоо, жимс жимсгэнэ тариалах зориулалттай газарт 0.1 хүртэл га хүртэл газар өмчлүүлж болохоор зааж өгсөн нь шууд утгаар зорилгыг хэрэгжүүлэх заалт болсон байна.

|  |
| --- |
| Аймаг, нийслэл, сум, дүүргийн засаг дарга нар зөвхөн Засгийн газраас тогтоосон тухайн жилд өмчлүүлэх газрын, хэмжээ, байршил, зориулалтыг үндэслэн газар өмчлүүлдэг байх зорилгын хүрээнд 5.1.2, 5.1.3, 21.1 заалтуудад шинжилгээ хийсэн байдал |

Хуулийн төслийн 5.1.2, 5.1.3 дугаар заалтуудад иргэнд аж ахуйн зориулалтаар болон гэр бүлийн хэрэгцээний зориулалтаар газар өмчлүүлэхэд баримтлах зарчимд Засгийн газраас тогтоосон байршил, хэмжээ, зориулалтыг иш үндэс болгон гэж заасан байгаа нь өмчлүүлэх шийдвэр гаргах бүх шатанд дээрх зорилтыг хэрэгжүүлэх нөхцөл боломжийг бүрдүүлж байна. Мөн 21.1-т газар өмчлүүлэх шийдвэр гаргахдаа зөвхөн засгийн газраас тогтоосон хэмжээ, байршил, зориулалтыг үндэслэнэ гэж заасан нь Засгийн газрын тогтоолын зөрчин газар олгох ямар нэгэн хийдэл үүсэхээс сэргийлж өгсөн байгаа нь дээрх зорилгод нийцэж байна гэж үзэж байна.

**4.2. “Хүлээн зөвшөөрөгдөх байдал” шалгуур үзүүлэлтийн хүрээнд үнэлсэн байдал**

|  |
| --- |
| Хуулийн төслийн 10 дугаар зүйлийн 10.2-д шинжилгээ хийсэн байдал |

**2002 оны 6 дугаар сарын 27-ны өдөр батлагдсан хуулийн Монгол Улсын иргэнд газар өмчлүүлэх тухай хуулийн холбогдох зүйл заалттай харьцуулахад 10 дугаар зүйлийн 10.2-д** **иргэний газар өмчлөх тухай өргөдлийг 3 сарын хугацаанд шийддэг байсныг 30 хоногт шийддэг болохоор тусгажээ.**

Төрийн байгууллага иргэдээс ирсэн өргөдөл, гомдлын шийдвэрлэх талаар мөрдөх тодорхой хуулийн зохицуулалттай. Тухайлбал Иргэдээс төрийн байгууллага, албан тушаалтанд гаргасан өргөдөл, гомдлыг шийдвэрлэх тухай хуулийн 16 дугаар зүйлийн 16.1-д “Өргөдөл, гомдлыг хүлээн авсан өдрөөс хойш 30 хоногт багтаан шийдвэрлэнэ. Шаардлагатай тохиолдолд уг хугацааг тухайн байгууллагын удирдах албан тушаалтан 30 хүртэл хоногоор нэмж сунгаж болно. Хугацаа сунгасан тухай өргөдөл, гомдол гаргагчид мэдэгдэнэ.” гэж заасан байдаг бөгөөд хуулийн төсөлд тусгагдсан 30 хоног нь дээрх хуулийн заалтад бүрэн нийцэж байна.

**4.3. “Ойлгомжтой байдлыг судлах” шалгуур үзүүлэлтийн хүрээнд хийсэн үнэлгээ:**

Хуулийн төсөл нь хэрэгжүүлэх, хэрэглэх этгээдүүдэд ойлгомжтой байдлаар томьёологдсон эсэхийг шалгах үүднээс хуулийн төсөлд санал авахаар Засгийн газрын гишүүд, төрийн бус байгууллагад санал авах тухай албан бичгийг хуулийн төслийн үзэл баримтлал, танилцуулга, хуулийн төслийн хамтаар хүргүүлж, санал авч, дүн шинжилгээ хийх шаардлагатай.

Түүнчлэн энэхүү шалгах хэрэгслийн дагуу хуулийн төслийг Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг шалгахдаа Хууль тогтоомжийн тухай хуулийн дараах заалтад заасан шаардлагыг хангасан эсэхэд хариулт өгөх замаар шалгалаа.

|  |
| --- |
| **Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага** |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх;  | Хуулийн төслийн зүйл заалтууд нь бүхэлдээ Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байна. |
| 29.1.2.тухайн хуулиар Зохицуулах нийгмийн Харилцаанд хамаарах асуудлыг бүрэн тусгасан байх | Хуулийн төсөл нь одоо мөрдөгдөж буй Монгол Улсын иргэнд газар өмчлүүлэх тухай хуульд нийгмийн харилцаанд хамаарах асуудлыг тусгасан бөгөөд хуулийн төслийн хүрээнд нийгмийн харилцааны зохицуулалтад онцын өөрчлөлт ороогүй. Иргэнд зөвхөн гэр бүлийн хэрэгцээний зориулалтаар газрыг өмчлүүлнэ. Мөн аж ахуйн зориулалтаар газар өмчлүүлэхгү, 18 нас хүрсэн иргэнд газар өмчлөх, захиран зарцуулах эрх үүснэ. гэх зэргээр өөрчлөлт орсон байна.  |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх | Судалгаагаар энэ төрлийн зөрчилтэй асуудал тогтоогдоогүй. |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх | Судалгаагаар энэ төрлийн зөрчилтэй асуудал тогтоогдоогүй. |
| 29.1.5.зүйл, хэсэг, заалт нь хоорондоо зөрчилгүй байх | Судалгаагаар энэ төрлийн зөрчилтэй асуудал тогтоогдоогүй. |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг иш татах, энэ тохиолдолд ишлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Судалгаагаар энэ төрлийн зөрчилтэй асуудал тогтоогдоогүй. |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Судалгаагаар энэ төрлийн зөрчилтэй асуудал тогтоогдоогүй. |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Шаардлагатай өөрчлөлтүүдийг оруулсан байна. |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Бусад хуульд нэмэлт, өөрчлөлт оруулах тухай дагалдах хуулийн төслүүдийг боловсруулсан байна. Үүнд: * Монгол Улсын иргэнд гэзэр өмчлүүлэх тухай хуулийг дагаж мөрдөх журмын тухай хуулийн төсөл
 |
| 29.1.11.хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана. | **Хуулийн төслийн 1 дүгээр зүйлд хуулийн зорилтыг тусгасан байна. Үүнд:** Энэ хуулийн зорилт нь Монгол Улсын иргэнд газар өмчлүүлэх болон өмчлүүлсэн газартай холбогдон үүсэх харилцааг зохицуулахад оршино. |
| **Хуулийн төслийн хэл зүй, найруулгад тавих нийтлэг шаардлага** |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх | Судалгаагаар энэ төрлийн зөрчилтэй асуудал тогтоогдоогүй. |
| 30.1.2.нэг нэр томьёогоор өөр өөр ойлголтыг илэрхийлэхгүй байх | Судалгаагаар энэ төрлийн зөрчилтэй асуудал тогтоогдоогүй. |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих | Судалгаагаар энэ төрлийн зөрчилтэй асуудал тогтоогдоогүй.  |
| 30.1.4.хүч оруулсан нэр томьёо хэрэглэхгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 30.1.5.жинхэнэ нэрийг ганц тоон дээр хэрэглэх. | Судалгаагаар энэ төрлийн зөрчилтэй асуудал тогтоогдоогүй. |

**4.4.“Харилцан уялдаа” шалгуур үзүүлэлтийн хүрээнд үнэлсэн байдал**

“Хуулийн төслийн уялдаа холбоог шалгах” гэсэн шалгах хэрэгслээр хуулийн давхардал, хийдэл, зөрчлийг судлан, хуулийн төслийн дотоод болон бусад хуультай уялдах уялдаа холбоог сайжруулах юм. Түүнчлэн хууль тогтоомжийн төслийн үр нөлөөг үнэлэх аргачлалд заасан дараах асуудлыг тодорхойлох байдлаар хуулийн төслийн харилцан уялдаатай байдлыг үнэллээ.

|  |  |
| --- | --- |
| **Аргачлалд заасан асуулт** | **Хуулийн төслийг үнэлсэн байдал** |
| Хуулийн төслийн зохицуулалт нь тухайн хуулийн зорилттой нийцэж байгаа эсэх | Хуулийн төслөөр тодорхой зорилтуудыг дэвшүүлэн тэдгээр зорилтуудад хүрэх шууд утга бүхий заалтуудыг оруулсан тул зорилтдоо хүрсэн гэж үзлээ. |
| Хуулийн төслийн нэр тухайн харилцаанд хамаарах хууль мөн эсэх | Тийм |
| Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх | Тийм |
| Хуулийн төслийн зүйл, заалт нь тухайн хуулийн төсөл болон бусад хуулийн заалттай нийцэж байгаа эсэх | Хуулийн төслийн зүйл, заалт нь тухайн хуулийн төсөл болон бусад хуулийн заалттай нийцэж байна. |
| Хуулийн төслийн зүйл заалт нь тухайн хуулийн төслийн болон бусад хуулийн заалттай давхардсан эсэх | Хуулийн төслийн зүйл заалт нь тухайн хуулийн төслийн болон бусад хуулийн заалттай давхардсан зүйл тогтоогдоогүй.. |
| Хуулийн төслийг хэрэгжүүлэх этгээдийг тодорхой тусгасан эсэх | Хуулийн төслийг хэрэгжүүлэх этгээдийг тодорхой тусгасан байна. |
| Хуулийн төсөлд байх шаардлагатай зохицуулалтыг орхигдуулсан эсэх | Хуулийн төсөлд байх шаардлагатай зохицуулалтыг орхигдуулсан зүйл тогтоогдоогүй |
| Хуулийн төсөлд Төрийн байгууллагын гүйцэтгэх чиг үүргийг давхардуулан тусгасан эсэх  | Хуулийн төсөлд Төрийн байгууллагын гүйцэтгэх чиг үүргийг давхардуулан тусгасан зүйл тогтоогдоогүй. |
| Татварын хуулиас бусад хуулийн төсөлд албан татвар, төлбөр хураамж тогтоосон эсэх | Хуулийн төсөлд албан татвар, төлбөр хураамж тогтоосон тухай ямар нэгэн зүйл заалт тусгаагүй байна. |
| Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгаж байгаа эсэх | Хуулийн төсөлд тусгай зөвшөөрөлтэй холбоотой зохицуулалтын талаар тусгагдаагүй байна.  |
| Хуулийн төслийн зүйл, заалт нь жендерийн эрх тэгш байдлыг хангасан эсэх | Хуулийн төсөлд жендерийн эрх тэгш байдал хөндөгдөөгүй. |
| Шударга бус өрсөлдөөнийг бий болгоход чиглэгдсэн заалт тусгагдсан эсэх | Шударга бус өрсөлдөөнийг бий болгоход чиглэгдсэн заалт тусгагдаагүй.  |
| Хуулийн төсөлд авилга, хүнд суртлыг бий болгоход чиглэсэн заалт тусгагдсан эсэх | Хуулийн төсөлд авилга, хүнд суртлыг бий болгоход чиглэсэн заалт тусгагдаагүй. |
| Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх. | Хуулийн төслийн 40 дүгээр зүйлд **Хууль зөрчигчид хүлээлгэх хариуцлагын талаар тусгасан байна.** Уг ззүйлтэй холбоотой ямар нэгэн тодорхойгүй зүйл тогтоогдоогүй. |

**ТАВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ**

**5.1. Дүгнэлт, зөвлөмж**

Хуулийн төслийн үр нөлөөг үнэлэхдээ шалгуур үзүүлэлт бүрээр дараах байдлаар үнэлж дүгнэлээ. Энэхүү хуулийн төсөлд Хууль тогтоомжийн хэрэгцээ, шаардлагыг урьдчилан тандан судлах аргачлалын дагуу холбогдох судалгаа хийгдсэн тул энэхүү судалгааны дүгнэлт, хуулийн төслийн үзэл баримтлалд нийцүүлэн хуулийн төслийг боловсруулах шаардлагатай.

**Зорилгод хүрэх байдал шалгуур үзүүлэлтийн хүрээнд:**

Хуулийн төслийн зорилгод хуулийн төслийн зүйл заалт хэрхэн нийцэж байгаад үнэлгээ хийсэн. Үнэлгээний дагуу хуулийн төслийн зорилго нь төслийг боловсруулах болсон хэрэгцээ шаардлага, үндэслэлүүдтэй нийцэж байгаа болон үзэл баримтлалаар тодорхойлсон зорилгыг бүрэн илэрхийлж чадсан гэж үзэж байна.

Монгол Улсын иргэнд гэр бүлийн хэрэгцээний зориулалтаар нэг удаа үнэ төлбөргүйгээр газар өмчлүүлэх ажлыг боломжит урт хугацаанд, оновчтой, нэгдсэн төлөвлөлт, бүртгэлтэйгээр зохион байгуулахыг зорьсон бөгөөд уг зорилгын хүрээнд хуулийн төслийг зохицуулж өгсөн нь хуулийн төслийн зорилгод нийцсэн, зорилгодоо хүрэх байдал нь эерэг байна.

Монгол улсын иргэн 18 насанд хүрсэн өдрөөс эхлэн энэ хуулийн шинээр газар өмчлөх болон захиран зарцуулах эрхээ хэрэгжүүлэх заалтыг хуулийн төслийн 16.4-т өгсөн нь шууд байдлаар тусгасан байна. Мөн хуулийн төслийн 16.5-д нийгмийн зайлшгүй хэрэгцээнд зориулан 18 насанд хүрээгүй иргэний өмчилсөн газрыг нөхөх олговортойгоор төрөөс буцааж авах тохиолдолд итгэмжлэгдсэн төлөөлөгчөөрөө дамжуулан хэрэгжүүлэхээр тусгасан нь насанд хүрээгүй иргэний өмчийн газрыг түүний хууль ёсны төлөөлөгч нь захиран зарцуулах, барьцаалах зэргээр өмчийн эрхэд нь халдаж байгааг хязгаарлах, мөн газрын улсын бүртгэл, эд хөрөнгийн эрхийн бүртгэлийн уялдааг сайжруулах, асуудал эрхэлсэн байгууллагуудын хооронд мэдээлэл солилцох нөхцлийг бүрдүүлэх боломжийг нэмэгдүүлэх гэсэн зорилгодоо хүрэх байдал нь эерэг байна.

Аймаг, нийслэлийн газрын асуудал эрхэлсэн төрийн захиргааны байгууллага нь Засгийн газраас тогтоосон тухайн жилд өмчлүүлэх газрын, хэмжээ, байршил, зориулалтыг үндэслэн, газрын асуудал эрхэлсэн төрийн захиргааны байгууллагын дэргэдэх зөвлөлийн хурлаар хэлэлцүүлсний дараа газар өмчлүүлэх талаар шийдвэр гаргадаг байх талаар зохицуулсан 10.1, 10.2, 10.3, 10.4 дэх заалтууд нь хуулийн төслийн зорилгод хүрэх байдал нь эерэг байна.

**Ойлгомжтой байдал шалгуур үзүүлэлтийн хүрээнд:**

Хуулийн төслийн ойлгомжтой байдлыг Хууль тогтоомжийн тухай хуулийн 29 дүгээр зүйлд заасан хуулийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлага хангасан эсэх, мөн Хууль тогтоомжийн төсөл боловсруулах аргачлалыг баримталсан эсэхийг судалсан.

Хуулийн төсөл нь Хууль тогтоомжийн тухай хуульд нийцэж байна.

**Хүлээн зөвшөөрөгдөх байдал шалгуур үзүүлэлтийн хүрээнд:**

Хуулийн төслийн хүлээн зөвшөөрөгдөх байдал нь эерэг байна.

**Харилцан уялдаа” шалгуур үзүүлэлтийн хүрээнд:**

Хуулийн төслийн харилцан уялдаа эерэг байна.

---o0o---

1. Засгийн газрын 2016 оны 59 дүгээр тогтоолын 3 дугаар хавсралтаар баталсан [↑](#footnote-ref-1)